Subject: Pöördumine kriisiinfo ligipääsetavuse tagamiseks kurtidele inimestele
From: "Sirle Papp" <[email-masked]>
To: "Murd Aire" <[email-masked]>, "Katrin Raudlepp" <[email-masked]>, "Kaido Paales" <[email-masked]>, "[email-masked]" <[email-masked]>, "KM Info" <[email-masked]>, "[email-masked]" <[email-masked]>
Date: Thu, 21 May 2026 18:50:26 +0300

Lugupeetud siseminister, kaitseminister ja Häirekeskuse esindajad!

Pöördume teie poole Eesti kurtide kogukonna nimel seoses kriisiinfo kättesaadavuse ja turvatunde tagamisega. Viimaste päevade drooniohu olukord tekitas meie kogukonnas tõsist ärevust ja ebakindlust jällegi. Taaskord pöörduti Eesti Kurtide Liidu poole küsimustega, kuidas kriisiolukordades vajalik info kurtide inimesteni jõuab ja millised lahendused on riigil selleks ette nähtud.

Mitmed kurtide kogukonna liikmed tõid välja, et neil ei olnud võimalik töö tõttu mobiiltelefoni pidevalt kaasas kanda ega jälgida, mistõttu oluline kriisiinfo ei jõudnud nendeni õigeaegselt. Samal ajal said teised inimesed vajalikud teavitused kohe kätte. See tekitab põhjendatud küsimuse, kuidas tagada võrdne ligipääs elutähtsale infole ka kurtidele inimestele.

Oleme varasemalt suhelnud ka Ukraina kurtide kogukonnaga ning saanud teada, et seal on riik taganud kurtidele inimestele nutikellad, mille kaudu jõuavad kriisiteavitused ja muu oluline info otse inimese randmele sõltumata sellest, kus ta viibib või kas telefon on käepärast. Selline lahendus on aidanud oluliselt parandada turvalisust ja info kättesaadavust.

Seetõttu soovime küsida, milliseid võimalikke lahendusi näeb Eesti riik kurtide kogukonna turvalisuse parandamiseks kriisiolukordades. Meie hinnangul on vajalik arutada võimalust tagada kurtidele inimestele nutikellad või muud kaasaegsed tehnilised lahendused, mis võimaldavad kriisiteavituste jõudmist otse kasutajani reaalajas. Seejuures peame silmas tavapäraseid nutikellasid, mis võimaldavad SMS- ja hädaolukorra teadete kohest kuvamist, mitte üksnes spetsiaalseid abivahendeid koduste märguannete jaoks.

Samuti palume tugevdada koostööd Eesti Kurtide Liidu ehk meie ning viipekeeletõlkide OÜga, et kogu oluline kriisiinfo oleks võimalikult kiiresti kättesaadav ka eesti viipekeeles sõltumata kellaajast või olukorrast. 

Kriisiolukorras ei tohi ükski kogukond jääda infost ilma.

Peame väga oluliseks, et ka kurtide kogukond oleks riiklikes kriisivalmiduse ja turvalisuse lahendustes süsteemselt kaasatud ning et ligipääsetavus oleks käsitletud võrdväärse osana elanikkonnakaitsest.

Heade soovidega, 

Sirle Papp

Eesti Kurtide Liidu juhatuse esinaine

Nõmme tee 2, Tallinn 13426

SMS (ainult) +372 5855 1895

e.post: [email-masked], [email-masked]

EKL koduleht: www.ead.ee